b'\n_START_ARTICLE_\nParc Hist\xc3\xb2ric Nacional de Sitka\n_START_SECTION_\nHist\xc3\xb2ria\n_START_PARAGRAPH_\nEl m\xc3\xa9s antic parc federal de car\xc3\xa0cter cultural d\'Alaska es remunta al 21 de juny de 1890, quan el president Benjamin Harrison va deixar de banda el terreny ocupat per la fortalesa tlingit Shis\'k\xc3\xad Noow (que vol dir "Fort d\'Arbres Joves" en tlingit) per a l\'\xc3\xbas p\xc3\xbablic. El lloc, situat prop de la desembocadura del riu Indian, \xc3\xa9s on va tenir lloc l\'any 1804 un conflicte armat entre la poblaci\xc3\xb3 nativa tlingit i ca\xc3\xa7adors de pells russos (acompanyats dels seus aliats aleutians), un esdeveniment que es coneix avui dia com la Batalla de Sitka._NEWLINE_Des de 1903 fins a 1905, el governador del districte d\'Alaska John G. Brady es va dedicar a l\'adquisici\xc3\xb3 de t\xc3\xb2tems nadius a tot arreu d\'Alaska per a la seva exhibici\xc3\xb3 al parc; la majoria dels pals es van trobar a llogarets haida a l\'illa del Pr\xc3\xadncep de Gal\xc2\xb7les mentre que altres havien estat abans en exhibici\xc3\xb3 a l\'Exposici\xc3\xb3 Universal de Saint Louis de 1904. Poc despr\xc3\xa9s, un grup de gent important de Sitka, preocupat pel vandalisme i el mal estat del parc en general, va pressionar el govern federal que declar\xc3\xa9s el lloc un monument nacional._NEWLINE_El monument nacional de Sitka va ser proclamat pel president William Howard Taft en virtut de la Llei d\'Antiguitats el 23 de mar\xc3\xa7 de 1910 per preservar el car\xc3\xa0cter hist\xc3\xb2ric del lloc, la col\xc2\xb7lecci\xc3\xb3 de t\xc3\xb2tems i la fortalesa, i protegir-los de danys addicionals. En crear el Servei de Parcs Nacionals el 1916, el monument va caure sota la cura de la nova ag\xc3\xa8ncia per\xc3\xb2 sense finan\xc3\xa7ament dedicat fins a 1921. Molts dels pals exhibits avui al parc al llarg dels 3,2 quil\xc3\xb2metres de passarel\xc2\xb7les de fusta s\xc3\xb3n r\xc3\xa8pliques d\'originals deteriorats ara emmagatzemats per a la seva protecci\xc3\xb3. Entre les gegants p\xc3\xadcees de Sitka s\'intercalen una varietat de falgueres, arbustos i flors.  Es veuen pujar salmons pel riu Indian durant la temporada de fresa._NEWLINE_El parc es va col\xc2\xb7locar sota el control de l\'Ex\xc3\xa8rcit dels Estats Units el 1942 i va ser ocupat breument amb finalitats defensives, durant el qual una s\xc3\xa8rie de projectes de construcci\xc3\xb3 militar va resultar en l\'extracci\xc3\xb3 de grans quantitats de grava de la costa i de l\'estuari de la zona. Les conseq\xc3\xbc\xc3\xa8ncies ambientals de l\'extracci\xc3\xb3 eren un problema important durant moltes d\xc3\xa8cades. La responsabilitat pel parc va ser retornada al Departament de l\'Interior el 1947. El 1965, es va obrir un nou centre de visitants que ofereix igualment un espai per a exposicions i demostracions d\'arts i oficis dels natius d\'Alaska. El parc va ser introdu\xc3\xaft en el Registre Nacional de Llocs Hist\xc3\xb2rics el 1966._NEWLINE_En un acord sense precedents, la Germandat de Natius d\'Alaska (Alaska Native Brotherhood) va fer-se c\xc3\xa0rrec d\'esdeveniments culturals al centre de visitants l\'any 1969. El Centre Cultural Indi del Sud-est d\'Alaska (Southeast Alaska Indian Cultural Center) va celebrar el seu 45\xc3\xa8 aniversari al gener de 2015. Molts dels artefactes notables de la col\xc2\xb7lecci\xc3\xb3 tlingit havien estat prestats o donats pels grups locals en virtut d\'acords destinats a assegurar el seu \xc3\xbas continu i tradicional malgrat la seva exposici\xc3\xb3 al parc.\n_START_SECTION_\nCasa del Bisbe Rus\n_START_PARAGRAPH_\nSituada aproximadament a un quil\xc3\xb2metre del parc, la Casa del Bisbe Rus (Russian Bishop\'s House) va ser constru\xc3\xafda utilitzant p\xc3\xadcees de Sitka comen\xc3\xa7ant el 1841 fins a la seva finalitzaci\xc3\xb3 el 1843 per treballadors tlingit supervisats per constructors finlandesos. \xc3\x89s un dels quatre exemples existents de l\'arquitectura colonial de R\xc3\xbassia a l\'hemisferi occidental.\xc2\xa0 El bisbe Innocenci (Ivan Popov Evseyevich Veniaminov) de l\'Esgl\xc3\xa9sia ortodoxa russa, un clergue, professor i ling\xc3\xbcista, va ocupar la resid\xc3\xa8ncia fins al 1853. L\'Esgl\xc3\xa9sia va operar l\'edifici com una escola, una resid\xc3\xa8ncia i un lloc de culte fins que l\'estat ru\xc3\xafn\xc3\xb3s va for\xc3\xa7ar el seu abandonament el 1969 i el 1973 la seva venda al Servei de Parcs Nacionals._NEWLINE_El 1973, el Servei de Parcs Nacionals va dur a terme un projecte de restauraci\xc3\xb3 de setze anys per tornar la propietat a la seva antiga gl\xc3\xb2ria. Es van instal\xc2\xb7lar calefacci\xc3\xb3 i fontaneria modernes aix\xc3\xad com nous sistemes el\xc3\xa8ctrics, i al mateix temps, l\'estructura es va mantenir en l\'estat m\xc3\xa9s aut\xc3\xa8ntic possible. La planta superior es va restaurar a la seva aparen\xc3\xa7a l\'any 1853, basant-se tant en l\'evid\xc3\xa8ncia arqueol\xc3\xb2gica aix\xc3\xad com en diaris i dibuixos contemporanis. Avui en dia, nombroses exposicions i icones extravagants a la Capella de l\'Anunciaci\xc3\xb3 (Chapel of the Annunciation) comuniquen el llegat de l\'Am\xc3\xa8rica russa. Com \xc3\xa9s el cas amb l\'\xc3\xa0rea principal del parc, la Casa del Bisbe Rus es troba al Registre Nacional de Llocs Hist\xc3\xb2rics.\n_START_SECTION_\nNota\n_START_PARAGRAPH_\n\xc2\xa0 Tot i que algunes fonts indiquen que la Casa del Bisbe \xc3\xa9s un dels "quatre" exemples de l\'arquitectura colonial de R\xc3\xbassia que encara romanen a l\'Am\xc3\xa8rica del Nord, el Servei de Parcs Nacionals suggereix m\xc3\xa9s ambiguament que \xc3\xa9s un dels "pocs" que hi romanen.'